Source: http://www.financnik.sk/index.php/pr-spravodajstvo/itemlist/date/2019/5/14
Timestamp: 2019-09-22 14:14:19+00:00

Document:
Vyjednávania s USA sú jed a vojna nebude, vyhlásil iránsky ajatolláh Chameneí
DUBAJ 14. mája (WebNoviny.sk) - Iránsky najvyšší duchovný vodca ajatolláh Alí Chameneí v utorok vyhlásil, že jeho krajina nebude vyjednávať so Spojenými štátmi a medzi týmito dvomi krajinami nedôjde k vojne. Chameneí označil v štátnej televízii vyjednávania za "jed". "Toto nie je vojenská konfrontácia, pretože žiadna vojna nebude. Ani my, ani oni vojnu nechcú, vedia, že to nie je na ich prospech," povedal Chameneí, ktorý má posledné slovo vo všetkých štátnych otázkach. Vyjadrenia duchovného vodcu prichádzajú v čase zvýšeného napätia medzi Washingtonom a Teheránom. Administratíva amerického prezidenta Donalda Trumpa vyslala do regiónu Blízkeho východu lietadlovú loď USS Abraham Lincoln a bojovú jednotku bombardérov. Malo ísť o reakciu na nešpecifikovanú hrozbu zo strany Iránu proti americkým záujmom.
Viac k témam: vyjednávanie
Zdroj: Webnoviny.sk - Vyjednávania s USA sú jed a vojna nebude, vyhlásil iránsky ajatolláh Chameneí © SITA Všetky práva vyhradené.
MEXIKO 14. mája (WebNoviny.sk) - V mexickej metropole Mexiko v utorok vyhlásili výnimočný stav z dôvodu zamorenia vzduchu, ktoré spôsobili požiare horiace už niekoľko dní v jeho okolí. Povolený limit znečistenia vzduchu v meste, v ktorom žije deväť miliónov ľudí, bol podľa úradov prekročený o celých 50 percent. V okolí metropoly Mexiko zúri už od víkendu 45 požiarov, jeden z nich ohrozuje napríklad aj zrúcaninu aztéckej pyramídy pri meste Tepoztlán. Obyvateľom mexického hlavného mesta úrady už v sobotu odporučili, aby si zatvárali okná a aby si dali pod dvere mokrú handru, čo by malo zabrániť zamoreniu ich obydlí. Požiare zúria aj v iných častiach Mexika. Na rozsiahlych územiach v juhomexickom štáte Oaxaca vyhlásili výnimočný stav už v nedeľu. V štáte Jalisco sa viaceré požiare približujú k druhému najväčšiemu mexickému mestu Guadalajara.
Zdroj: Webnoviny.sk - Hlavné mesto Mexika je zamorené dymom z požiarov, úrady vyhlásili výnimočný stav © SITA Všetky práva vyhradené.
BUDAPEŠŤ 14. mája (WebNoviny.sk) - Maďarské krajne pravicové Hnutie naša vlasť založilo uniformovanú "sebaobrannú skupinu" v duchu niekdajších Maďarských gárd, ktoré v roku 2009 rozpustil súd.
Predseda hnutia László Toroczkai v utorok uviedol, že nové Národné légie sa budú primárne zameriavať na "ochranu tradícií" a na učenie základných vojenských zručností. Budú k dispozícii na pomoc po prírodných katastrofách a na podporu ľuďom, ktorí čelia vysťahovaniu z ich domovov. Toroczkai tiež povedal, že Národné légie budú rovnako slúžiť ako zastrešujúca organizácia pre podobné skupiny a má pripravenú nešpecifikovanú zákonnú stratégiu, ak sa ju maďarské úrady pokúsia zakázať.
Toroczkai trval na tom, že Národné légie "nie sú právnym nasledovníkom Maďarských gárd". Chcú však podľa neho "pokračovať v ich idealizme a altruizme". Maďarské gardy boli prepojené na stranu Jobbik, momentálne najväčšiu opozičnú stranu v maďarskom parlamente, ktorá sa však v posledných rokoch posunula od extrémizmu viac k hlavnému politickému prúdu. Toroczkai, ktorý minulý rok odišiel z Jobbiku, obvinil svoju bývalú stranu zo zrady národných záujmov.
Viac k témam: krajná pravica
Zdroj: Webnoviny.sk - Ultrapravicové Toroczkaiovo hnutie založilo v Maďarsku uniformované Národné légie © SITA Všetky práva vyhradené.
BRATISLAVA 14. mája (WebNoviny.sk) - Poslankyňa NR SR za hnutie OĽaNO Veronika Remišová trvá na tom, že iba dodržiavala pokyny vo formulári NR SR, keď neuviedla v majetkovom priznaní svoju rekreačnú chatu.
"Ústavný súd rozhodol, že napriek zlému formuláru je to moja chyba. Považujem to za nespravodlivé rozhodnutie, keďže o mne rozhodovali z troch sudcov dvaja bývalí poslanci za stranu Smer, ktorí iba prebrali argumentáciu svojich kolegov z parlamentu. V tejto veci sa obrátim aj na Európsky súd pre ľudské práva v Štrasburgu," uviedla pre agentúru SITA. Reagovala tak na to, že ústavný súd potvrdil rozhodnutie parlamentného výboru pre nezlučiteľnosť funkcií, ktorý jej udelil pokutu za pochybenie. "Na všetok svoj majetok som si normálne zarobila pred vstupom do politiky a určite som nemala žiadny záujem tajiť svoj majetok. Jediným dôvodom boli pokyny formulára NR SR. V majetkovom priznaní podávanom mimo NR SR, a teda bez zmätočného formulára, som normálne uviedla aj rozostavanú chatu," dodala Remišová.
Rozhodnutia Výboru NR SR pre nezlučiteľnosť funkcií o udelení pokuty podpredsedníčke NR SR Lucii Ďuriš Nicholsonovej a opozičnej poslankyni Veronike Remišovej vlani v decembri boli správne. Povedal to v utorok po rokovaní výboru jeho predseda Vladimír Sloboda (SaS) s tým, že v prípade Nicholsonovej, ktorá sa obrátila na ústavný súd, už súd rozhodol, že návrh verejnej funkcionárky odmietol ako zjavne neopodstatnený. V prípade Remišovej ústavný súd potvrdil rozhodnutie parlamentného výboru.
O pokute vo výške trojnásobného mesačného platu verejného funkcionára pre Remišovú (OĽaNO) a Nicholsonovú (SaS) rozhodol výbor vlani v decembri. V prípade Nicholsonovej bolo dôvodom, že v majetkovom priznaní neuviedla, že vlastní chatu. Pokiaľ ide o Remišovú, výbor skonštatoval, že vo svojom majetkovom priznaní neuviedla rekreačnú chatu, ktorú vlastní v katastri Pribyliny (okres Liptovský Mikuláš), v chránenom vtáčom území.
Poslankyňa argumentovala, že v čase podávania majetkového priznania nebola ešte stavba zapísaná v katastri nehnuteľností. "Do bodky som dodržala to, čo sa vyžaduje na vami schválenom tlačive," povedala s tým, že formulár uvádza ako kategóriu iba "stavby zapísané v registri nehnuteľností". Podľa väčšiny členov výboru však táto stavba spadá do ďalšej kategórie, konkrétne "iné stavby". Rozhodnutie výboru je podľa Remišovej vrcholom nekompetentnosti a politickej šikany za to, že poukazuje na koaličné kauzy. Proti rozhodnutiu výboru sa obe odvolali na Ústavný súd SR.
Viac k témam: NR SR, pokuta, Ústavný súd SR
Zdroj: Webnoviny.sk - Ústavný súd potvrdil pokutu pre Remišovú, opozičná poslankyňa hovorí o nespravodlivosti © SITA Všetky práva vyhradené.
BRATISLAVA 14. mája (WebNoviny.sk) - Roman Konečný by sa mal stať novým riaditeľom Národného bezpečnostného úradu. Jeho nomináciu v utorok schválila vláda, ešte ho musí odobriť parlament. Informoval o tom premiér Peter Pellegrini po utorkovom rokovaní vlády v Hanušovciach nad Topľou. Súčasnému riaditeľovi Jozefovi Magalovi sa končí sedemročné funkčné obdobie koncom mája. Konečný je námestníkom riaditeľa NBÚ, podľa Pellegriniho ide o "ťažkého profesionála". Toto meno je podľa premiéra zárukou profesionálnej nominácie, ktorá nemá nič spoločné s politickou nomináciou respektíve so žiadnou politickou stranou.
Viac k témam: NBÚ Národný bezpečnostný úrad
Zdroj: Webnoviny.sk - Novým riaditeľom bezpečnostného úradu by mal byť Roman Konečný, schválila vláda © SITA Všetky práva vyhradené.
aktualizované 14. mája 18:05
BRATISLAVA 14. mája (WebNoviny.sk) - Výbor NR SR pre nezlučiteľnosť funkcií v utorok rozhodol o udelení pokuty prezidentovi Andrejovi Kiskovi. Pokutu vo výške troch mesačných platov verejného funkcionára udelili po skončení daňovej kontroly v spoločnosti KTAG, s.r.o. O udelení pokuty rozhodla väčšina členov výboru.
Nejde o zdaniteľný príjem
"Dostali sme informáciu z Finančnej správy o tom, že podľa zákona o dani z príjmov nemôžeme tento príjem považovať za zdaniteľný príjem, lebo by došlo k dvojitému zdaneniu. Na základe tejto informácie, aj na základe predošlých informácií, ktoré sme si vyžiadali od firmy KTAG, aj od verejného funkcionára, sme prijali dve uznesenia," priblížil v utorok podpredseda výboru Róbert Puci (Smer-SD). V prvom zastavili konanie vo veci prijatia daru, v druhom rozhodli o udelení pokuty. "Je mu uložená pokuta za to, že v oznámení verejného funkcionára neuviedol záväzok, ktorý mu, podľa väčšiny vo výbore vznikol tým, že za neho KTAG robila kampaň," vysvetlil Puci s tým, že zo strany výboru je vec uzavretá. Kiska sa však môže obrátiť na ústavný súd, aby rozhodnutie výboru preskúmal. "K daru by mohlo dôjsť teoreticky, keby mu firma v roku 2014 alebo 2015, potom, keď už bol verejným funkcionárom, odpustila nejaký dlh za to, že mu predtým robili kampaň," dodal na záver Puci. Predseda výboru Vladimír Sloboda (SaS) slová Puciho potvrdil. "Ja s týmto uznesením nesúhlasím, ale väčšina bola za návrh uznesenia, že získaním majetkového prospechu vznikol záväzok, čo teda v rámci dokumentovania preukázané nebolo," uviedol s tým, že každý verejný funkcionár má právo odvolať sa.
Podnet proti Kiskovi podala neparlamentná strana Nový parlament. Strana žiadala parlamentný výbor pre nezlučiteľnosť funkcií, aby preskúmal porušenia zákona o ochrane verejného záujmu verejným funkcionárom Andrejom Kiskom. Podnet strana podala na Andreja Kisku ako prezidenta Slovenskej republiky pre dôvodné podozrenie z porušenia ústavného zákona o ochrane verejného záujmu pri výkone funkcií verejných funkcionárov. „Podľa medializovaných informácií spoločnosť KTAG, s.r.o, vynaložila za roky 2013 a 2014 značnú časť finančných prostriedkov patriacich tejto spoločnosti na financovanie prezidentskej kampane Andreja Kisku. Podľa zverejnených informácií si spoločnosť KTAG, s.r.o. takýmto spôsobom neoprávnene znížila daňový základ o viac ako 136-tisíc eur. Preto existuje dôvodné podozrenie, že počas funkčného obdobia verejného funkcionára Andreja Kisku tieto pohľadávky boli spoločnosťou odpustené alebo inak zanikli, čo možno považovať za prijatie daru alebo inej nenáležitej výhody v prospech verejného funkcionára. Tieto výdavky sú podľa nášho názoru v priamej súvislosti s výkonom verejnej funkcie, keďže boli vynaložené na jeho prezidentskú kampaň,“ upozornila strana.
Prezident Andrej Kiska nikdy nemal záväzok voči KTAG, čo je verejne dostupná informácia v registri účtovných závierok. Ide teda o jasné a politické rozhodnutie. Uvádza sa to v reakcii prezidenta na utorkové rozhodnutie Výboru NR SR pre nezlučiteľnosť funkcií, ktorú agentúre SITA poskytol hovorca prezidenta Roman Krpelan. "Prezident celý svoj plat rozdáva na charitu, poslanci chcú teda ukrátiť 30 rodín v núdzi s chorými deťmi o niekoľko desiatok tisíc eur. Prezident doteraz rozdal asi 300 000 eur 600 konkrétnym rodinám," píše sa v reakcii.
Viac k témam: daňová kauza prezidenta Kisku, Kiska Travel Agency (KTAG), prezident Slovenskej republiky, volebná kampaň
Zdroj: Webnoviny.sk - Prezident Kiska dostal pokutu vo výške troch mesačných platov, vidí za tým politiku © SITA Všetky práva vyhradené.
NEW YORK 14. mája (WebNoviny.sk) - Dolár v úvode utorkového obchodovania posilnil oproti jenu. Investorov znepokojených napätím medzi Washingtonom a Pekingom v pondelok večer ešte viac poškodilo to, že Čína ohlásila zvýšenie ciel na dovoz z USA v hodnote 60 mld. USD. Ide o reakciu na zvýšenie ciel na dovoz z Číny, o ktorom najnovšie rozhodla administratíva prezidenta Donalda Trumpa. Keďže rast čínskych ciel nadobudne platnosť až 1. júna, predpokladá sa však, že stále je čas na nájdenie kompromisu v obchodnom spore medzi USA a Čínou. Dolár oproti jenu si prilepšil na 109,72 JPY/USD z pondelkovej uzatváracej úrovne 109,31 JPY/USD. Spoločná európska mena však voči doláru posilnila na 1,1233 USD/EUR z hodnoty 1,1223 USD/EUR.
Viac k témam: dolár, japonský jen, svetové devízové trhy
Zdroj: Webnoviny.sk - Dolár posilnil oproti japonskému jenu, investorov poškodilo zvýšenie ciel Čínou © SITA Všetky práva vyhradené.

References: súd 
 súd 
 súd 
 súd 
 súd 
 súd 
 súd 
 súd